סופגניות קונדטוריה, מתכון מיוחד - ממש כמו בחנות! - בדוק ומנוסה. 
הסופגניות הגדולות והיפות שאתם מכירים שיש רק בחנות, עכשיו במעשה ידכם.
טיפ מהספרים הקדושים: לפני ההכנה חשוב: הרבה מצב רוח טוב ומרומם, שמחה של שמחת החג וכו', הדבר משפיע על המאכל ועל האוכלים ממנו.
בהצלחה!

תמונות להמחשה

מצרכים ל-26 סופגניות: 
7 כוסות קמח (1 קילו)
2/3 (שני שליש) כוס סוכר
1 כוס מים (לא קרים)
1 שקית + 2 כפות שימרית (או 80 גרם שמרים טריים) + משפר אפיה (משפר לא חובה)
5 ביצים
2 חלמונים (הצהוב)
100 גרם מרגרינה (בטמפרטורת החדר - חשוב) חתוכה לקוביות - (אם רוצים חלבי לשים חמאה במקום)
1 כפית מלח
2 כפות ברנדי או רום לבן
ריבה בטעם תות שדה
אבקת סוכר
טיפים מומלצים: 
לשים חלב במקום מים.
אפשר להוסיף גרידת לימון לתערובת הבצק.
מילוי ריבת חלב במקום ריבת תותים.
לטגן בשמן חמניות או שמן כותנה.
את הריבה לדלל במעט מים שתהיה מעט נוזלית ולא סמיכה (כמו שהיא בצנצנת) כדי שתתפשט בתוך הסופגניה.

אופן ההכנה: 
את הקמח מנפים (בנפת משי מסיבה הילכתית).
לשפוך לתוך מיקסר עם וו לישה את הקמח המנופה, מים, שמרית והסוכר, ולשים במהירות איטית.
לאחר כ- 4 דקות של לישה מוסיפים לתערובת את הביצים והברנדי.
לאחר 4 דקות מוסיפים את קוביות המרגרינה (החמאה) ובסוף את כפית המלח.
נותנים למיקסר להמשיך ללוש עד לקבלת בצק חלק ויפה.
מכניסים את התערובת לקערה גדולה, מכסים בניילון מקומח, ממתינים להתפחה במשך שעה עד שעה-וחצי, להכפלת נפח הבצק.
טיפ: לאחר ההתפחה יש להוציא את האוויר מהבצק ולהמתין להתפחה חוזרת - אך הפעם ההתפחה תהיה במקרר כשעה עד שעתיים.
לתמונות להמחשה לחץ כאן
לוקחים את הבצק למשטח מקומח, מחלקים ל-כ 26 חתיכות, לוקחים חתיכת בצק לידיים ומהדקים היטב לצורת כדור ומגלגלים בשתי ידיים כדור בגודל כ-6 סנטימטר (מעט יותר גדול מגודל כדור פינג פונג).
לתמונות להמחשה לחץ כאן
את הכדורים מניחים על משטח משומן (חשוב) בהפרש של 5 סנטימטר מאחת לשניה (שיהיה רווח גדול ולא ידבקו בזמן התפיחה). למניעת התייבשות מברישים אותם במעט שמן או לכסות בניילון גדול, ממתינים עד להכפלת הנפח (שעה עד שעה וחצי, לפעמים יותר תלוי בטמפרטורת החדר).

הטיגון: 
הקטע המכריע וזה סוד הסופגניות שיהיו מצלחות: 
לאחר הכפלת הנפח יש לחמם שמן עמוק בלהבה מתחת להבה בינונית (אסור שהשמן יהיה רותח כמו בצ'יפס), מרימים את הסופגניות מהמשטח המשומן בעדינות רבה כדי לא להרוס להם את הצורה והטפיחה היפה. מכניסים לסיר בעדינות כאשר הצד העליון הנפוח נכנס כשפניו אל תוך השמן (צריך להיות בעבוע קל מאד סביב הסופגניה, אם יש בעבוע ישר עם כניסת הסופגניה לשמן, יש להנמיך את הלהבה). לאחר הזהבה (כ-2 דקות) שרואים את הפס הלבן בסופגניה הופכים, וממתנים שוב כ-2 דקות. (טיפ לאופה המתנסה: לאינדיקציה נכונה כדאי לפתוח לחצי את הסופגניה הראשונה ולבדוק שהיא לא בצקית בפנים, אם היא יצאה שחומה מבחוץ ובצקית בפנים סימן שהשמן חם מידי, יש להנמיך את הלהבה, ואל דאגה הסופגניות הבאות מוצלחות).
לתמונות להמחשה
מוציאים למגש עם נייר סופג, ממתינים כ 3-5 דקות, ומזליפים לתוכם ריבה על ידי מזרק זילוף (ניתן להשיג בחנות כלי בית) או שק זילוף.
מעל הסופגניות מפזרים אבקת סוכר על ידי רשת צפופה.

